Tadžikistan 

 1. Politicko-ekonomické kritériá
		
1.1. 	koherencia so zahraničnou
politikou SR

	Tadžikistan patrí v regióne medzi najslabšie rozvinuté krajiny, kde len v roku 1997 bola uzavretá mierová dohoda po 4-ročnej občianskej vojne. Mierová obnova krajiny pokračuje pomalým tempom, vzhľadom na miestne špecifiká (klanová spoločnosť, silne rozvinutý narkobiznis, organizovaná kriminalita, extrémne nízka životná úroveň, infiltrácia extrémistických skupín z Afganistanu, Pakistanu a ČĽR). Je členom OSN a OBSE. Slovensko – tadžické vzťahy sú objektívne determinované geografickou vzdialenosťou oboch krajín. SR vychádzajúc z priorít zahraničnej politiky vo vzťahu ku krajinám SNŠ má záujem o posilnenie spolupráce najmä v obchodno-ekonomickej oblasti.
 	
1.2. možnosti využitia komparatívnych výhod  a potenciálu slovenskej ODA

	Medzi  komparatívnymi výhodami  slovenskej ODA v Tadžikistane by bola najmä pomoc pri budovaní dopravnej infraštruktúry a vodného hospodárstva (zavlažovacie systémy), transformácia chemického, bankového a hutníckeho sektoru a podpora malého a stredného podnikania. Potenciál slovenskej ODA by sa mohol využiť aj v zdravotníctve (zdravotnícke vybavenie ambulancií) a vo vzdelávaní.
	
1.3. ekonomická spolupráca a vzájomný obchodný obrat

	Hospodárska spolupráca je vzhľadom na geografickú vzdialenosť  primeraná. Vzájomná obchodná výmena za rok 2002 medzi oboma krajinami dosiahla úroveň 939 mil. SK (dovoz 929 mil. SK a vývoz 10 mil. SK )
	
2. Logistické a praktické kritériá
		
2.1 prítomnosť ZÚ a možnosti podpory slovenských rozvojových projektov

	ZÚ SR v krajine nie je. Záujmy SR sú zabezpečované akreditovaným veľvyslancom I. Furdíkom (Moskva). SR má minimálne možnosti v súčasnosti priamo v krajine podporovať rozvojové projekty, istým riešením by bolo rozšírené pôsobenie OBEO v Taškente, kde v minulosti dochádzalo k častejším priamym kontaktom, resp. prostredníctvom obchodného zastupiteľstva Tadžikistanu v Bratislave (aspoň v prvej fáze spolupráce).
  	
2.2 doterajšie skúsenosti a prítomnosť MVO, expertov a súkromných firiem v krajine
	Skúsenosti predstaviteľov MVO nie sú k dispozícii, čo sa týka súkromných spoločností, poznatky sú minimálne.   	
2.3 historická previazanosť so SR a tradície doterajšej spolupráce

	SR nadviazalo s Tadžikistanom diplomatické vzťahy 1. 1. 1993. V rozvoji hospodárskej spolupráce neboli zatiaľ zaznamenané aktivity na najvyššej úrovni. V oblasti rozvoja demokratizácie tadžického súdnictva bola SR vybraná do programu OSN ako modelová krajina, na implementáciu know-how v oblasti justície. V roku 2001(2) sa uskutočnila prvá misia tadžických poslancov v SR, kde absolvovali pracovné rokovania s predstaviteľmi slovenských justičných orgánov.
	
2.4 prítomnosť slovenskej komunity
	V Tadžikistane nie je žiadna slovenská komunita.